Privatbrief: Gratulation zur Hochzeit
edition published: 2023-10-06
availability: CC BY-NC-SA (https://creativecommons.org/licenses/by-nc-sa/4.0/)

31016 IIIspc? ? WChr478

Ἡρακλείδης Ἡρᾷ υἱῷ χαίρειν. πρὸ τῶν ὅλων ἀσπάζομαί σε συνχαίρων ἐπὶ τῇ ὑπαρχθείσῃ σοι ἀγαθῇ εὐσεβεῖ καὶ εὐτυχεῖ συμβιώσει κατὰ τὰς κοινὰς ἡμῶν εὐχὰς καὶ προσευχάς, ἐφʼ αἷς οἱ θεοὶ τέλειον ἐπακούσαντες παρέσχον· καὶ ἡμεῖς δὲ ἀκοῇ ἀπόντες ὡς παρόντες διαθέσει ηὐφράνθημεν κατευχόμενοι ἐπὶ τοῖς μέλλουσι καὶ ὅπως γενόμενοι παρʼ ὑμῖν συνάρωμεν διπλῆν εἰλαπίνην τεθαλυῖαν καθὼς οὖν ὁ ἀδελφός σου Ἀμμωνᾶς διείλεκταί μοι περὶ ὑμῶν καὶ τῶν ὑμῶν πραγμάτων, ὡς δέον ἐστίν, γενήσεται καὶ περὶ τούτου θαρσῶν ἀμέλει καὶ σὺ δὲ σπούδασον ἡμᾶς καταξιῶσαι τῶν ἴσων γραμμάτων καὶ περὶ ὧν βούλει, ἐπίστελλέ μοι ἡδέως ἔχοντι καὶ εἴ σοι ἀβαρές ἐστιν καὶ δυνατόν, συναπόστειλόν μοι σιππίου τρυφεροῦ λίτρας δέκα γίνονται λίτραι ι καλῶς κεχειρισμένας τῆς οὔσης παρὰ σοὶ τιμῆς ἐν τούτῳ μηδὲν βλαπτόμενος· προσαγόρευε ἀπʼ ἐμοῦ πολλὰ τὴν σοὶ φιλτάτην σύνευνον μεθʼ ὧν[^a1] ἐρρῶσθαί σε καὶ εὐανθοῦντα εὔχομαι, κύριέ μου υἱέ.

[^a1: μεθʼ ὧν | Μεθών]

Ὀξυπώγων Ἡρᾷ υἱῷ.